Tafelberg (Engels: Table Mountain) is 'n berg in Suid-Afrika wat uitkyk oor Kaapstad en omgewing. Dit het 'n kenmerkende plat plato, wat 'n mesa genoem word, en strek omtrent drie kilometer van punt tot punt.
Tafelberg, met Kaapstad en Tafelbaai (voor)
Hoogte 1 086 meter
Koördinate 33°57′S 18°25′O﻿ / ﻿33.950°S 18.417°O﻿ / -33.950; 18.417Koördinate: 33°57′S 18°25′O﻿ / ﻿33.950°S 18.417°O﻿ / -33.950; 18.417
Eerste bestyging 1503
Eerste bestyger(s) Antonio de Saldanha
Tafelberg vanaf Leeukop gesien.
As 'n mens suid oor die stad uitkyk na Tafelberg sien jy links (oos) die driehoekige Duiwelspiek (1 000 m) en regs die ronde Leeukop (669 m) en Seinheuwel. Dit is die noordelike punt van 'n reeks berge wat afstrek deur die lengte van die Kaapse Skiereiland. Die bokant word gereeld deur wolke bedek, bekend as die "tafeldoek".
Die berg se hoogste punt is by Maclear se baken. 'n Berugte, gevaarlike ligging is Carrel se lys, wat 'n ononderbroke val (op die middel bo van die foto getoon) is, nie ver van Maclear se baken nie.
Tafelberg is die enigste formasie op aarde waarna ’n sterrebeeld genoem is: Mensa, wat "tafel" beteken. Die naam was eers Mons Mensae ("Tafelberg"), maar is later verkort. Die sterrebeeld word in middel Junie rondom middernag in die Suidelike Halfrond gesien, onder die Jagter. Dit het sy naam gekry van die Franse sterrekundige Nicolas-Louis de Lacaille gedurende sy verblyf aan die Kaap in die middel 18de eeu.
Die stad Kaapstad omring deesdae die berg; plaaslike inwoners gebruik die berg as 'n landmerk om rigting en afstand te skat soos hulle deur die stad navigeer.
2 Die kabelkar
3 Bergklim en wandel
5 Plante en diere
Die Portugese admiraal Antonio de Saldanha het in 1503 die berg Taboa do Cabo genoem, wat letterlik Tafel van die Kaap beteken. Hierdie naam is later vernederlands tot Tafelberg.
Tafelberg se kabelkar
Tafelberg het 'n kabelkar (of sweefspoor) aan die westelike hang wat besoekers na die kruin neem; dit is ook 'n gewilde toeristebestemming. Benewens die ongelooflike uitsig is daar 'n restaurant, kuriowinkels en duidelik gemerkte wandelpaaie bo-op die berg.
Die sweefspoor is net in werking tydens goeie weerstoestande, omdat sterk winde dit gevaarlik kan maak. Besoekers moet hul kabelkaruitstappie beplan vir mooiweersdae (wanneer daar nie 'n "tafeldoek" bo-op die berg lê nie), omdat dit die uitsig belemmer.
Die eerste kabelkar,gebou deur die wêreldwye kabelbaanmaatskappy Adolf Bleichert & Co. van Leipzig, Duitsland, is geopen op 4 Oktober 1929, en 'n verbeterde kar is op 4 Oktober 1997 ingewy, wat die dravermoë van 25 tot 65 persone verbeter het. Die nuwe kar is rond en draai in die rondte terwyl dit beweeg, om 'n goeie uitsig aan almal te bied. Dit is gebou deur die Switserse maatskappy Garaventa AG.
Op 10 Januarie 2014 is 'n besondere mylpaal bereik toe die kabelkar sy 23-miljoenste besoeker, Thamsanqo Welcome Peter, op die berg verwelkom het.
Bergklim en wandelWysig
Sien die "Eksterne Skakels"-afdeling laer af vir roetegidse. Tafelberg is nie 'n verskriklik gevaarlike berg nie, maar die volgende raad behoort gevolg te word:
Neem 'n hoed en sonroom saam, veral as jy nie gewoond is aan die Suid-Afrikaanse son nie.
Neem 'n warm kledingstuk saam, selfs al jy dink dat jy dit nie gaan nodig hê nie. Die weer is koeler aan die bokant, en verander vinnig. Jy kan jouself binne 'n wolk bevind, of dit kan koud en nat met 'n koue wind wees. As daar enige moontlikheid van gure weer is, neem waterbestande klere saam. Die bokant van Tafelberg is omtrent die enigste plek in die Kaapse Skiereiland wat ryp op koue wintersaande kry.
Neem water saam. Die bergstrome is drinkbaar, selfs as dit donkerbruin deur die plantegroei gekleur is, maar dit mag droog wees in die somer en 'n risiko van ontwatering bestaan.
Moenie vuurmaak buite die gemerkte areas nie: daar kom té veel bergvure in die somer voor. Daar is geen vuurmaakplek aan die bokant nie.
Neem 'n kaart of iemand saam wat die area goed ken.
Stel iemand in kennis waarheen jy gaan. Moenie alleen stap nie, en moenie van die pad afdwaal in die donker of mis nie. Daar is 'n paar afgronde en doodloopklowe wat fataal kan wees.
'n Mens kan moontlik plek-plek ontvangs met jou selfoon kry (veral op plekke waar jy uitkyk oor die stedelike gebiede om die berg), maar moenie daarop reken nie.
Tafelberg bestaan hoofsaaklik uit twee tipes rots. Die berg rus op 'n basis van graniet. Dit is die geelwit, bollende rotsmassas wat plek-plek teen Leeukop uitslaan en wat die kuslyn by Kampsbaai en Clifton kenmerk. Bo-op die graniet is die hoofmassa van sandsteen, wat deur horisontale en vertikale krake in blokke verdeel word.
Dit is die blokvormige sandsteen wat aan Tafelberg sy beroemde voorkoms besorg het. 'n Derde maar minder algemene rotstipe is die leiklip wat in kolle tussen die graniet voorkom en op 'n sekere plek by Seepunt soos blouswart are in die graniet lê.
Plante en diereWysig
Die plantegroei op die berg is die unieke en ryk Kaapse fynbos. 'n Geskatte 1 470 verskillende plantspesies word op die berg gevind. Bo-op die die tafelvlakte in splete teen die wande, op die horisontale lyste, in die klowe en teen die hellings van Tafelberg groei bome, blomme en struike van talle soorte. Onder die proteasoorte teen die hellings is veral die silwerboom en die reuse-protea bekend. Maar die beroemdste blom wat teen Tafelberg gevind word, is die rooi disa, - die trots van Tafelberg.
Die mees algemene soogdier op die berg is die dassie, 'n dier soos 'n haas-grootte bruin marmot. Hulle kom veral saam voor by die boonste kabelkarstasie, waar hulle voed op oorskiet gemorskos. 'n Mens kan moontlik bobbejane, 'n paar slange en skilpaaie ook vind, asook 'n paar Himalaaise tahrs wat afstammelinge is van ontsnaptes uit 'n dieretuin in die 1930's, maar hulle is besig om uitgeroei te word op die berg. Die laaste leeu in die area is rondom 1802 doodgeskiet.
Volgens dokumentasie is die eerste persoon wat die berg bestyg het Antonio de Saldanha, in 1503. Drie damme, die Woodhead, Hely-Hutchinson en De Villiers reservoirs, is gebou in die 1800's om Kaapstad se watervoorsiening aan te vul, en 'n kabelkar wat na Kampsbaai afgedaal het is aangebou om materiale en mannekrag te vervoer. Die kabelkar is lank reeds vervang, maar die ankerpunte van die ou boonste stasie kan steeds gesien word. Kaapstad se watervereistes het lankal die damme se kapasiteit oorskry. Hulle maak dus nie meer deel uit van die watervoorsiening nie.
Die berg is beskermd verklaar in die 20e eeu, en is 'n nasionale park sedert 1998.
Tafelberg vanaf Vlaeberg, Kaapstad gesien.
Die Victoria & Alfred Waterfront, met Tafelberg op die agtergrond.
Tafelberg soos gesien vanaf 'n pier in Kaapstad se hawe.
Die uitsig vanaf Tafelberg met Robbeneiland in die verte.
'n Toneel op Tafelberg.
KENNIS, 1980, ISBN 0798108231, volume 1, bl. 110 -112
Wikimedia Commons bevat media in verband met Tafelberg.
Table Mountain Aerial Cableway Company, indien jy na die bokant wil reis.
Nature South Africa, vir aanwysings indien jy wil loop. Sluit skakels na kaarte in.
Table Mountain National Park, vir meer inligting.
Ontsluit van "https://af.wikipedia.org/w/index.php?title=Tafelberg&oldid=2059239"
Last edited on 23 Oktober 2019, at 06:28